ועדת הכספים, כנסת 15, פרוטוקול מספר 224, 2001-02-21 08:00

אבשלום וילן: אני פותח את הישיבה.

אבשלום וילן: הנושא הראשון הוא תקנות הפיקוח על עסקי ביטוח (דמי ביטוח שרשאי מבטח לגבות ממבוטחים בביטוח רכב מנועי), התשס"א-2001.

אבשלום וילן: גב' ציפי סמט, תציגי את הנושא בבקשה.

ציפי סמט: בחודש דצמבר שנת 200 הוכנסו כמה שינויים בחוק ביטוח רכב מנועי, שנקרא לו בקיצור חוק התחרות המבוקרת בביטוח רכב מנועי, בעקבות מיזכר הבנות שנחתם בין הפיקוח על הביטוח לבין איגוד חברות הביטוח.

ציפי סמט: התיקון הזה הכניס שינויים מסויימים בדרך ביצוע ויישום החוק, כאשר השלב הראשון של השינוי צריך להיות מיושם ב-1.4.2001, דהיינו בעוד חודש ועשרה ימים.

ציפי סמט: השינויים העיקריים שהוכנסו בחוק כתוצאה ממיזכר ההבנות הם אלו: החל מה-1 באפריל אנחנו מחילים את השלב הראשון של התחרות, שפירושו שחברות הביטוח נוטלות על עצמן את האחריות לתעריף, הן קובעות אותו על פי סמן שקובע מאגר מידע.

ציפי סמט: תעריפי הסמן הם מחירים שנקבעים על פי הנתונים שמשקפים את הסיכון שכרוך בכל אחד מכלי הרכב, כפי שהם מפורטים בתקנות לחוק.

ציפי סמט: סביב מחירי הסמן החברות יכולות לתת הנחות של 10% או העלאות תעריף של 10% בהתאם לסיכון של מבוטחים שונים.

ציפי סמט: מעכשיו האחריות נופלת על חברות הביטוח, וזה מצב חדש בהשוואה לעבר, כי בעבר שר האוצר באישור ועדת הכספים היה קובע באופן חד-משמעי את התעריפים והיה מנגנון של התחשבנות, מנגנון שנקבע במכתב שר האוצר המנוח שמחה ארליך, שקבע שיש התחשבנויות בגין העבר, דהיינו פיצוי בגין הפסדים אם התגלה שהיו הפסדים או ספיגת רווחים אם הסתבר שהיו בעבר רווחים.

ציפי סמט: ברגע שעוברים למצב שבו האחריות כולה היא על חברות הביטוח, שהם גופים עסקיים, ואין יותר מנגנון של פיצוי בגין העבר, המחירים חייבים להיות כלכליים.

ציפי סמט: כלומר, כמו בכל שוק שנמצא בתחרות, התעריף חייב לשקף את ההוצאות של חברות הביטוח.

ציפי סמט: ב-1 באפריל, מבחינה פורמלית מתבטל סעיף 17 לחוק הפיצויים ובמקומו אנחנו מפעילים את סעיף 37 לחוק הפיקוח על עסקי ביטוח שהוא מסדיר את הפיקוח על התעריפים בכל ענפי הביטוח.

ציפי סמט: מעתה חברות הביטוח יגישו לנו תעריפים לאישור ואנחנו, על פי הפרוצדורה שנקבעה, נאשר להם בהתאם לקריטריונים שהובאו אלינו.

ציפי סמט: כתוצאה מביטול סעיף 17 במנגנון ההתחשבנות בגין העבר, אנחנו חייבים לחזור לרמה של תעריפים כלכליים משקפי סיכון.

ציפי סמט: לכן פעולה שנעשתה בספטמבר 2000, לפיה התעריף ירד ב-5% כדי לספוג רווחי עבר, אמורה להתבטל ב-1.4.2001 משום שאנחנו עוברים למשטר של תחרות ולכן התעריפים צריכים להיות משקפי סיכון.

ציפי סמט: מעתה, לטוב ולרע, האחריות על התעריפים היא על חברות הביטוח.

ציפי סמט: ובכן, זה השינוי הראשון והוא העלאה של תעריפי הסיכון ב-4.5%, כאשר יש כאן העלאה של 5% שבאה לקזז את הירידה מספטמבר 2000 ועוד חצי אחוז הורדה, שהיא תוצאה של החישובים האקטואריים של מאגר המידע מתוך הנתונים שעמדו לרשותנו.

ציפי סמט: השינוי השני הוא תוספת של מחצית האחוז לסכום המקסימלי שמותר לחברות הביטוח לגבות בגין הוצאות התפעול שלהן, מה שאנחנו קוראים העמסות.

ציפי סמט: מאחר שחברות הביטוח צריכות לאסוף ולהעביר נתונים רחבים מאוד למאגר המידע, הדבר הזה מוסיף להוצאות שלהן ולכן אנחנו מתירים להן להגדיל את תקרת הגבייה שלהן בגין אותן הוצאות במחצית האחוז.

ציפי סמט: אני רוצה שוב להדגיש שמדובר בתעריף מקסימום, מותר לתת הנחות.

אבשלום וילן: מה הן הוצאות המידע שהן גבוהות יותר בשיטה החדשה?

ציפי סמט: חברות הביטוח צריכות לאסוף מהמבוטחים שלהן הרבה יותר פרטי מידע ממה שנהגו לאסוף בעבר.

ציפי סמט: בעבר התעריף נקבע, על-ידי השר באישור הוועדה, ללא פרמטרים שמשקפים סיכון שכרוך במאפיינים של הנהג אלא רק על פי פרמטרים של הרכב, כאשר הפרמטרים האלה נקבעו מראש לאו דווקא בדרך שמשקפת סיכון.

ציפי סמט: מעתה יהיו חייבים לאסוף מכל מבוטח ומבוטח הרבה יותר פרטי מידע על אותם מאפיינים שרלוונטיים לעניין הסיכון הביטוחי, לעבד את הנתונים האלה, להעביר אותם למאגר המידע בצורה מסודרת.

ציפי סמט: הדברים האלה כרוכים בהוצאות מיחשוב, בהוצאות איסוף מידע; על פי הערכתנו ההוצאות הפנימיות של חברות הביטוח, בתוספת הכספים שהם חייבים למאגר המידע כדי לממן את מאגר המידע, מסתכמות במחצית האחוז, ולכן התרנו להעלות את הדמים בשיעור זה.

אנה שניידר: תקנות מאגר המידע אושרו כאן בוועדת הכספים.

ציפי סמט: שינוי נוסף שאנחנו מעגנים אותו הוא למעשה איננו שינוי, זה רק סעיף של העברה מהחברות לאבנר, שהיה מקובל בעבר.

ציפי סמט: מדובר בהעברה של 0.547 אחוזים מהביטוח שהחברות מעבירות לאבנר כדי לכסות את ההוצאות שלה.

ציפי סמט: חברת אבנר היא מבטח משותף לעניין הזה, היא נותנת שירותים לחברות, היא מטפלת בחלק מהתביעות, יש לה הוצאות שצריך לכסות אותן.

ציפי סמט: אנחנו רוצים לתת עיגון מסודר לשיעור שמעבירות חברות הביטוח לאבנר, כדי שלא יהיו ויכוחים בעתיד בעניין הזה.

ציפי סמט: אלה השינויים העיקריים שהכנסנו, ואנחנו מבקשים מהוועדה לאשר את השינויים האלה.

ציפי סמט: הכנסנו גם שינויים בתעריפים, דהיינו בתעריפי הסמן שאותם אנחנו מעבירים לחברות הביטוח.

יצחק כהן: בכמה מתייקרים התעריפים בסך הכל?

אפי אושעיה: האם בסופו של דבר האזרח הממוצע במדינת ישראל יוצא נשכר מהשינויים?

אפי אושעיה: האזרח הממוצע נוסע ברכב ששוויו 80-70 אלף שקל, מנוע 1,600.

אפי אושעיה: מי שיש לו רכב יקר יותר, אני מאמין שהוא יכול לשלם יותר.

ציפי סמט: כפי שאמרתי קודם, תעריף הסיכון, החלק בפרמיה שמשם כל מבוטח שנועד לכסות את עלות התביעות, הסמן יתייקר ב-4.5%.

ציפי סמט: אבל כפי שנאמר, לחברות הביטוח יש משחק של פלוס מינוס 10 אחוזים.

ציפי סמט: הן יוכלו לתת, על פי הבנתן, הנחה לנהגים זהירים שהסיכון הכרוך בהם יותר נמוך מהסיכון שמגולם בסמן, הן יוכלו לייקר את התעריף לנהגים שאינם זהירים.

ציפי סמט: כלומר, ה-4.5% הוא רק שינוי של הסמן, של נקודת מוצא שממנה יש להניח שכתוצאה מהתחרות נהגים זהירים ישלמו פחות ונהגים לא זהירים ישלמו יותר.

ציפי סמט: מעבר לעניין של התחרות, זאת תופעה מבורכת גם לעידוד הנהיגה הזהירה וההתנהגות בכביש של הנהג הישראלי.

ציפי סמט: זה לגבי פרמיית הסיכון.

ציפי סמט: לגבי הדמים, הם יתייקרו במחצית האחוז, אבל גם זה רק מתוך תעריף מקסימלי.

ציפי סמט: מותר לחברות הביטוח לתת הנחה מתוך הרכיב הזה של ההעמסות, חברות ביטוח נוהגות לתת לאוכלוסיות מסויימות הנחות כאלה, ויש להניח שהתחרות תוביל להורדה נוספת.

ציפי סמט: ובכן, כתוצאה מהשינויים הסמן כולו יעלה ב-5%, 4.5% ועוד 0.5%, אבל זאת רק נקודת מוצא שממנה עוד יכולות להיות העלאות והוזלות.

ציפי סמט: כפי שאנחנו מכירים את כללי השוק החופשי והכלכלה החופשית, תחרות מובילה להוזלה.

ציפי סמט: לכן אנחנו מצפים שתהיה הוזלה.

ציפי סמט: אני רוצה להדגיש שוב שהנושא של ה-4.5% הוא לא העלאה של התעריף.

ציפי סמט: זה ביטוי של ספיגה של רווחי העבר שהפעלנו בעבר, זו ממילא היתה צריכה להיות הורדה מוגבלת בזמן שנועדה לספוג חלק מרווחי העבר שנצברו בענף על פי הנתונים שהמקצוענים בחנו ובדקו.

ציפי סמט: ממילא היה מדובר על פעולה מתוחמת, זמנית, ולא על שינוי יסודי או בסיסי של התעריף.

ציפי סמט: מדובר בהוזלה זמנית,שאותה ביטלנו עכשיו, משום שהאחריות על התעריף, על הרווחים ועל ההפסדים לטוב ולרע, היא על חברות הביטוח.

אבשלום וילן: שאלות, בבקשה.

אפי אושעיה: אני רואה את המסמך שהגישה הגב' סמדר אלחנני, שמראה שלכלי הרכב הקטנים העלות תגדל ולכלי הרכב עם נפח המנוע הגדול העלות תקטן.

אפי אושעיה: לנבחרי ציבור יש תפיסת עולם, שבסופו של דבר המערכת צריכה ליישם אותה - ערבות הדדית ודברים מהסוג הזה.

אפי אושעיה: איך זה בא לידי ביטוי כאן, כאשר למעשה החזקים ישלמו פחות והחלשים ישלמו יותר?

אפי אושעיה: מצד שני כתב לי פה חבר הכנסת יצחק כהן: "תקבל את הרפורמה המוצעת משום שיקרה כמו שקרה בבזק, שהמחירים ירדו כי תגדל התחרות".

אפי אושעיה: אני שואל למה אתם עושים את זה כמו בדולר, ניוד של 10% למטה ו-10% למעלה.

אפי אושעיה: תפתחו את השוק, שתהיה תחרות אמיתית ואולי כמו בבזק בין-לאומי, התעריפים ירדו ב-80%.

יעקב ליצמן: שכחת לציין שבזק העלה את המחיר.

יצחק כהן: עוד לא קיבלתי תשובה לשאלה שלי בכמה זה מתייקר בסך הכל.

יצחק כהן: אם הוזלנו בזמנו את התעריף כדי לספוג את רווחי העבר, על סמך נתונים שאנחנו יודעים שהיו רווחי עבר שצריך לספוג אותם, למה אנחנו חוזרים מזה?

יצחק כהן: הרי בסך הכל מחזירים לציבור את מה שלקחנו ממנו שלא בדין.

יצחק כהן: מעבר למסמך ההבנות שהיה ביניכם לבין חברות הביטוח, שיש לי מחלוקת כבדה מאוד עליו, למה עוד פעם להקשות על הציבור?

יצחק כהן: אני לא מבין את המהלך הזה.

אבשלום וילן: תודה.

אבשלום וילן: הגב' ציפי סמט, בבקשה.

ציפי סמט: לגבי השאלה לעניין התעריפים, מיד אסקור את התעריפים.

ציפי סמט: על פי המידע שיש בידינו, השתדלנו עד כמה שניתן לבטל סיבסודים צולבים בין כלי רכב שונים, דהיינו שבתעריף יתבטא הסיכון שגלום בכלי הרכב ככלי רכב, שזה חלק קטן מהסיכון משום שעיקר הסיכון מגולם בהתנהגות הנהג, אבל לכלי הרכב יש תרומה מסויימת, ואנחנו השתדלנו לבטל סיבסודים צולבים.

אפי אושעיה: זה כמו שהיית אומרת שככל שאנשים יתבגרו יותר הם ישלמו יותר מס בריאות.

ציפי סמט: כאן אנחנו מדברים על ענף כלכלי שמופעל על-ידי חברות עסקיות בתנאי שוק.

ציפי סמט: אנחנו לא מדברים על תחום כמו הביטוח הלאומי או ביטוח בריאות, ששם באופן מושכל מראש מובנים פנימה סיבסודים צולבים בשיטה הכי פרוגרסיבית האפשרית.

ציפי סמט: כאשר מדובר על דברים כאלה, יש לנו סיבסודים צולבים וזה חלק מהשיטה.

ציפי סמט: כאשר מדובר על ענף שמופעל בתנאי שוק, אזי המחירים חייבים להיות כלכליים או שהשוק יקרוס.

ציפי סמט: כאשר אנחנו באים לחברה עסקית ואומרים לה "תבטחי את פלוני שמחיר הסיכון שלו הוא 2,500 שקל ב-1,500 שקל", היא לא חייבת לבטח אותו.

ציפי סמט: למה שהיא ביודעין תיקח על עצמה סיכון כשהיא יודעת שהיא הולכת להפסיד עליו?

ציפי סמט: כך לא פועל הסקטור העסקי.

ציפי סמט: אם אנחנו נאכוף על חברות הביטוח לפעול בדרך כזאת, הן יפנו אותו למה שנקרא "פול".

ציפי סמט: מדובר הרי בביטוח חובה, כל בעל רכב חייב לבטח את רכבו, ולכן אנחנו חייבים לדאוג לזמינות של ביטוח.

ציפי סמט: מה קורה למבוטח שחברות הביטוח מזהות בו סיכון מאוד גבוה ולא מוכנות לבטח אותו?

ציפי סמט: לעניין הזה נוצר "פול" של חברות הביטוח, שאליו מגיעים כל מחפשי הביטוח שאינם מצליחים לקבל ביטוח בחברה עסקית רגילה.

ציפי סמט: ב"פול" משלמים 25% יותר מאשר בחברות הרגילות.

ציפי סמט: זה קנס מסויים לאותם נהגים שהם מאוד מסוכנים, שבא לכסות רק חלק מהעלות שלהם כי בדרך כלל העלות הביטוחית שלהם היא אפילו יותר גבוהה.

ציפי סמט: מה יקרה אם אנחנו נדרוש לבטח אוכלוסיות רגילות במחיר יותר נמוך מהסיכון שלהן?

ציפי סמט: חברות הביטוח יסרבו לבטח אותן והרי אי אפשר לאכוף עליהן לעשות פעולות הפסדיות, ואז הן יגיעו ל"פול" ושם ישלמו אותן אוכלוסיות 25% נוספים.

ציפי סמט: כלומר, אנחנו לא נפעל לטובתן.

ציפי סמט: עכשיו אני רוצה להגיב למה שאמרת לגבי שכבות חלשות לעומת שכבות שאינן חלשות.

ציפי סמט: הנושא הראשון שבו שינינו את מחירי הסמן זה הרכב הפרטי.

ציפי סמט: בעבר נקבע שככל שנפח המנוע גדול יותר התעריף גבוה יותר, כנראה מתוך גישה סוציאלית לעניין הזה.

ציפי סמט: למעשה מסתבר שככל שהרכב גדול יותר, הוא מגן טוב יותר על גוף היושבים בו ולכן הוא מספק להם חלק מההגנה מפני נזקי גוף.

שלום שמחון: אוטובוס שעושה תאונה מגן על היושבים בו?

ציפי סמט: אני מדברת כרגע על רכב פרטי, אני מתייחסת רק לקבוצה הראשונה של הרכבים הפרטיים.

ציפי סמט: מסתבר, מתוך הנתונים הסטטיסטיים שנאספו בארץ ובעולם, שככל שנפח המנוע גדול יותר ואז בדרך כלל גם משקל הרכב גדול יותר כי יש בו יותר פלדה, הוא מגן טוב יותר על הנוסעים בו.

ציפי סמט: ובכן, במקום - כפי שהיה בעבר - שככל שהרכב היה יותר גדול הוא שילם יותר במקום לשלם פחות, אנחנו החלטנו לעשות צעד חלקי לקראת הסיכון האמיתי וליישר את המחירים כך שכולם ישלמו אותו הדבר.

ציפי סמט: דהיינו, לא הלכנו עד הקצה במובן של ביטוי הסיכון, אלא הלכנו רק חלק מן הדרך.

ציפי סמט: לעניין החלשים והחזקים, אני לא בטוחה שחלקי האוכלוסייה שהרכבים שלהם קטנים הם דווקא אותם חלקי אוכלוסייה חלשים יותר.

ציפי סמט: אני רוצה להביא לתשומת ליבכם שרוב בעלי המשפחות, שהם בעצם אותם חלקי אוכלוסייה שיש להם ההוצאות הכי גבוהות, בדרך כלל לא קונים רכבים קטנים.

ציפי סמט: הם בדרך כלל קונים רכבים יותר גדולים, לפעמים הם מעדיפים לקנות רכב ישן גדול יותר מאשר רכב חדש קטן יותר, כדי שהוא יכיל את כל המשפחה.

ציפי סמט: הם עושים זאת בהחלט גם משיקולים של בטיחות, אנשים אומרים: את הילדים שלי, את המשפחה שלי, לא אכניס ברכב קטן שהוא פחות בטוח.

אפי אושעיה: הבעיה שלי היא שכבות הביניים, הזוג עם ילד אחד שיש לו אופנוע או רכב קטן.

אפי אושעיה: אם האוצר רוצה ללכת לרפורמה כזו גדולה, שבמקביל יפחית את המיסוי על רכבים גדולים ואז יתאפשר לאזרחים לקנות רכבים כאלה.

שמעון עיר-שי: אתה דיברת על רכב ממוצע של 1,600 סמ"ק.

שמעון עיר-שי: בוא נסת

שמעון עיר-שי: כל רגע בטור הראשון של כלי הרכב הפרטיים שאתה מדבר עליהם.

שמעון עיר-שי: לגבי רכבים של 1,600 עד 2,050, שהם המסה של כלי הרכב, השינויים הם מינוריים לחלוטין.

אליעזר כהן: המספרים האלה רק מוכיחים את מה ששואל חבר הכנסת אושעיה.

אליעזר כהן: לגבי רוב כלי הרכב, הטור של שינוי באחוזים מבטא עלייה.

אליעזר כהן: רק לגבי כלי הרכב הגדולים מעל 2,050 סמ"ק יש ירידה.

שמעון עיר-שי: אבל תסתכלו על מספר כלי הרכב הגדולים, אנחנו מדברים על שולי השוליים של המספרים.

יצחק כהן: זה מחזק את הטיעון של חבר הכנסת אושעיה.

אבשלום וילן: חבר הכנסת אושעיה ואחרים שואלים, ובצדק העיר גם חבר הכנסת אליעזר כהן - אם נחבר את שלוש השורות הראשונות, שבהן נכללים 90 אחוז מהרכבים, אתה רואה שיש העלאת תעריפים - 17%, 8% ו-3%.

אבשלום וילן: רק לגבי הרכבים הגדולים מעל 2,050 סמ"ק יש ירידה (של 14%), אבל פה מדובר על מספר זניח של פחות מ-10 אחוז מהרכבים, כך שלמעלה מ-90 אחוז מהציבור הולך לשלם יותר.

אבשלום וילן: אקשה אליכם עוד ואומר שבהזדמנות זאת פתאום מכפילים כמעט ב-100 אחוז את הביטוח לטרקטור - אם אפשר להיכנס בחקלאים, למה שלא ניכנס בהם?

אבשלום וילן: מה אשם המושבניק המסכן שהוא יצטרך להכפיל את דמי הביטוח על הטרקטור שלו?

אבשלום וילן: מותר לעשוק את כל אלה שבתחתית?

ציפי סמט: אגיב קודם על נושא ההעלאות לרכב הפרטי.

ציפי סמט: שימו לב שהעליות הן באמת מזעריות.

ציפי סמט: הרכב של עד 1,050 סמ"ק שהוא עולה בשיעור הגבוה ביותר, העלות השנתית שלו עולה ב-226 שקלים.

ציפי סמט: זאת לא עלייה דרמטית, זאת עלייה קלה.

ציפי סמט: וזה הסמן שלו, כלומר לחברות הביטוח עוד יש אפשרות להוריד 10% לנהגים הזהירים.

ציפי סמט: אם אנחנו לא נעשה את השינוי הזה, לחברות הביטוח יהיה קשה מאוד לתמחר וקשה מאוד לתת הנחות לנהגים זהירים, שאנחנו חושבים שזה דבר מאוד חשוב.

ציפי סמט: ככל שאנחנו סוטים ממחירי הסיכון האמיתיים, לחברות הביטוח יותר קשה לתפקד ולתמחר נכון.

ציפי סמט: ההעלאה שמדובר בה כאן בעצם כמעט לא עולה על ההורדה שהיתה לנו בספטמבר.

ציפי סמט: לפני כן כולם שילמו את המחיר הזה, וזה המחיר הכלכלי הנכון.

ציפי סמט: אני לא חושבת שכדאי לשנות את היחסים ואת מידרוג הסיכון של כלי הרכב, משום שזה יכביד מאוד על חברות הביטוח לתמחר נכון, לתת הנחות למי שמגיעות הנחות, וזה ישלח חלק מהמבוטחים ל"פול" ואז הם ישלמו ב-25% יותר.

ציפי סמט: אני רוצה להסב את תשומת ליבכם שלא מדובר על מספרים גדולים, אלו מספרים קטנים במונחים שנתיים וזה עוזר להכניס רציונליזציה לענף ולהפעיל אותו בצורה נכונה שמשקפת סיכונים.

ציפי סמט: אני רוצה להסב את תשומת ליבכם לכך שאוטובוס זעיר, שקנו בעיקר משפחות מרובות ילדים בעבר, בגלל חוסר נתונים שילם באלפי שקלים יותר מהסיכון הגלום בו.

ציפי סמט: לראשונה קיבלנו נתונים על הנושא הזה, ואנחנו מוזילים את הביטוח על הרכב הזה ביותר מ-2,000 שקלים.

אליעזר כהן: בצדק.

אליעזר כהן: אלה המכוניות הכי בטוחות היום בשוק.

ציפי סמט: כל השינויים כאן הם על פי הנתונים הסטטיסטיים שיש לנו.

אבשלום וילן: לא הבהרת למה האוטובוסים עלו ב-43%, למה רכבות עלו ב-168% וטרקטורים ב-100%.

ציפי סמט: הנתונים המעודכנים ביותר שהגיעו אלינו - לראשונה עשו חלק מהפילוחים שלא היו בידינו בעבר - מראים שהאוטובוסים שילמו פחות מדי, ולכן חייבים להעלות את התעריף שלהם.

ציפי סמט: אלו אוטובוסים מורשים בקווים שמסיעים נוסעים, שנמצאים הרבה מאוד שעות על הכביש עם הרבה מאוד נוסעים, וזה מה שהנתונים מראים.

ציפי סמט: זה הסיכון שגלום בהם.

אפי אושעיה: יעלו את מחירי הנסיעה באוטובוס.

אבשלום וילן: מה עם רכבות?

ציפי סמט: ההעלאה ברכבות היא בעיקר בגלל גידול נפח המטען.

ציפי סמט: פר יחידת מטען זה לא עולה, זה עולה משום שיש הרבה יותר פעילות של הרכבות.

ציפי סמט: אם הן פועלות יותר, אם יש יותר נסיעות, אם יש יותר מטען, צריך לשלם יותר ביטוח.

ציפי סמט: פר יחידה זה לא אמור לעלות.

ציפי סמט: לכן אני לא רואה כאן שום בעיה.

אבשלום וילן: מה עם טרקטורים?

ציפי סמט: הכל על פי הנתונים הסטטיסטיים.

ציפי סמט: אלה הממצאים, זה הסיכון שגלום בטרקטורים, ולכן זאת ההעלאה שאנחנו מציעים.

שי פוגל: רציתי לציין שהגרר הוזל מאוד.

שי פוגל: הרבה טרקטורים נוסעים עם נגררים.

אבשלום וילן: יש 20 אלף טרקטורים, כמה נגררים יש?

אבשלום וילן: אם הייתם באמת הולכים פר הנהג, כמו שאתם עושים במכוניות, היה היגיון במה שקבעתם.

אבשלום וילן: יש לי חשד כבד מדי שפה תפסו טרמפ וקבעו את ההכפלה הזאת לטרקטור.

ציפי סמט: חס וחלילה, אין שום טרמפ, זה הכל על פי נתונים.

ציפי סמט: אנחנו לא סוטים מהנתונים הסטטיסטיים.

יעקב ליצמן: אין כאן נציגות של המתים, לכן הם לא מערערים על ההוזלה של המכוניות להלוויית מתים.

יעקב ליצמן: אתם יודעים שבהצבעה בבחירות יש אחוז גבוה שלהם...

אבשלום וילן: תנו לציפי סמט לסיים, ואחריה דוד טל.

ציפי סמט: אשר לשאלתו של חבר הכנסת יצחק כהן בקשר לספיגת רווחי העבר - ברגע שעוברים למחירי שוק שבהם אין יותר התחשבנות בגין העבר, אין יותר מקום לשיטה הקודמת שאמרה: סופגים מהעבר או משלמים פיצוי במקרה שיש הפסדים.

ציפי סמט: אנחנו עובדים בעולם של אי ודאות, בעולם של סטטיסטיקות, ההוצאות יכולות להיות יותר גבוהות ממה שהנחנו או יותר נמוכות ממה שהנחנו, חברות הביטוח לוקחות על עצמן סיכון.

ציפי סמט: כך הן עושות עסקים.

ציפי סמט: במקרה כזה אנחנו לא יכולים לדרוש מחברות הביטוח שבתעריף הכלכלי שבו הן עושות עסקים מהיום והלאה הן יספגו רווחי עבר.

ציפי סמט: ראשית, משום שאנחנו לא נוכל לפצות אותן אם הספיגה תהיה יותר גדולה.

יצחק כהן: הספיגה היתה בעבר, לא מעתה ואילך.

ציפי סמט: אבל המחירים בשוק הם מעתה ואילך.

יצחק כהן: אז למה צריך להחזיר את ה-4.5% האלה?

ציפי סמט: חלק יוחזר, מיד אעמוד על זה.

ציפי סמט: אבל אני רוצה להסביר על חלקן של חברות הביטוח.

ציפי סמט: העודפים שקיימים באבנר יוחזרו אל הציבור מכוח החוק, ברגע שיהיה הון עצמי מסויים לאבנר, דבר שאנחנו מקווים שיהיה בעתיד הקרוב.

ציפי סמט: אני רוצה להזכיר שאבנר ביטחה 70% מהשוק, לכן מרבית הרווחים יוסיפו לחזור לציבור.

ציפי סמט: אבל לגבי חברות עסקיות, אם אתה מאלץ חברה עסקית ללכת לשוק ולמכור ב-95 מוצר שצריך לעלות 100, היא לא חייבת למכור אותו.

ציפי סמט: זאת אומרת, אותה טכניקה של הוזלת תעריף ושליחת חברות לשוק יכלה לעבוד רק במשטר הקודם.

ציפי סמט: היא בשום פנים ואופן לא יכולה לעבוד במשטר כלכלי.

ציפי סמט: עם זאת, 70% מהרווחים שנצברו בעבר - והנתונים כל הזמן הולכים ומתווספים והוודאות לגבי הרווחים האלה הולכת וגדלה - אלה יחזרו עד תומם לציבור.

ציפי סמט: במשטר החדש הכנסנו טכניקה חדשה שתאפשר להחזיר בעתיד את הרווחים האלה לציבור.

אבשלום וילן: גם באמצעות התחרות?

ציפי סמט: התחרות בעצמה מחזירה לציבור.

אבשלום וילן: אני מבין את כל ההסברים, אבל אני לא מבין את המודל.

אבשלום וילן: אם הולכים לתחרות מודרגת ועדיין יוחזרו רווחים, השאלה של חבר הכנסת כהן היא מאוד במקום.

אבשלום וילן: הורידו 5% רווחי העבר, נכנסים לתחרות, משאירים רצועה של פלוס מינוס 10%, כלומר יש תחום של 20% שבו החברות יוכלו להתחרות.

אבשלום וילן: כאשר את אומרת 5%, אין חברה אחת בעולם שבתחום של התייעלות על 5% לא מסוגלת לשחק אם התחרות משוכללת והשוק מספיק גדול.

אבשלום וילן: אתם אומרים פה מראש: אנחנו נותנים תעודת ביטוח, העלאה של 5% של המחירים, ומפה תתחיל התחרות כאשר יש רצועה של 20%.

אבשלום וילן: כלומר, מי צריך לספוג את מחיר הביטחון?

אבשלום וילן: הצרכן.

אבשלום וילן: עכשיו אתם אומרים: יש לנו מנגנונים שבעתיד נחזיר לו.

ציפי סמט: הפלוס מינוס 10% זה לצורך הדיפרנציאציה בין מבוטחים שונים.

ציפי סמט: המסוכנים ישלמו יותר, הזהירים ישלמו פחות.

ציפי סמט: אנחנו יוצאים מתוך מחיר ממוצע מסויים שמאפשר לחברות לתמחר אחר כך בצורה יותר מתוחכמת את המחירים שלהם, לעודד את הזהירות ולתגמל נהגים טובים וכן הלאה.

ציפי סמט: נוסף על כך, כתוצאה מהתחרות אנחנו מניחים - אבל זה דבר שגם לוקח זמן מסויים - שהחברות יתייעלו ויקצצו בהוצאות.

ציפי סמט: העניין הוא שאנחנו יוצאים לתחרות היום, ותהליכים כלכליים מטבעם שהם לוקחים זמן.

ציפי סמט: התחרות תיכנס במלואה בראשית 2003 ואני בטוחה שעד אז אנחנו נראה כבר את כל הפירות הברוכים של התחרות.

אבשלום וילן: עכשיו אני מציע שחבר הכנסת דוד טל, שעמד בראש הוועדה המשותפת לנושא של ביטוח רכב מנועי, יציג את הנושא.

דוד טל: תודה, אדוני.

דוד טל: אני אדבר באופן כללי, אנשי האוצר כבר ירדו לפרטים.

דוד טל: אני חושב שמי שהצביע בעד הרפורמה הזו צריך לאשר את התקנות שלפנינו.

דוד טל: עולות פה שאלות טובות, אבל רוב השאלות שעולות, עם כל הכבוד לעמיתיי וחבריי, עלו כל כך הרבה פעמים עד שלציפי סמט נמאס ממני.

דוד טל: דשנו בנושאים האלה חזק מאוד.

דוד טל: אני חושב שזו הרפורמה היחידה שהאוצר הוציא מתחת ידו, וצריך לתמוך כרגע בתקנות הללו, כאשר צריך לראות את המטרה.

דוד טל: המטרה לא תושג במלואה היום, זו רק תהיה התחלה של השגת המטרה.

דוד טל: המטרה במלואה תושג מהיום בעוד שנתיים כאשר התחרות תיכנס במלואה.

דוד טל: אז לדעתי, כפי שגם אמרה ציפי סמט, אפשר יהיה להתחיל לראות את הפירות של התחרות הזאת.

דוד טל: זה לא סוד שאני הייתי נגד הרבה מאוד דברים בנושא הזה, ישבתי כמה פעמים גם עם היועצת הכלכלי שלנו, סמדר אלחנני, משום שאני שאלתי למה ה"שפיל" צריך להיות פלוס מינוס 10%, שיהיה פלוס מינוס 30%, או מינוס 30% פלוס 10%.

דוד טל: אבל צריך לחשוב גם על היציבות של חברות הביטוח, שאף לא אחד מאיתנו רוצה לזעזע את החוסן הפיננסי שלהן.

דוד טל: בסופו של דבר, התרשמתי והשתכנעתי שזה התחום שכדאי ללכת עליו כי בסופו של דבר זה התחום שיגרום לתחרות כזו או אחרת.

דוד טל: יש בעיה עם כמה סקטורים, והסקטור הבעייתי הגדול ביותר הוא האופנועים.

דוד טל: בזמנו השגנו הסכמה מאביגדור קפלן, על דעת האוצר, ודחינו את הכוונה להעלות את התעריפים בצורה חדה לפחות בשלושה חודשים.

דוד טל: צר לי רק שבמשך שלושת החודשים האלה, שלא כפי שהסכמנו, לא באו בדברים עם הנציגות של האופנועים ולא הגיעו איתם להבנות, משום שאם היינו מגיעים איתם להבנות, אולי לא היה להם היום מה לומר.

דוד טל: אבל מה שצריך לעמוד מול עינינו זו העובדה שאנחנו הולכים לתחרות חופשית.

דוד טל: אני רוצה להדגיש שוב כדי לחדד את הנושא: רבותיי, חברות הביטוח, שהן חברות עסקיות לכל דבר ועניין, מה שמעניין את בעליהן הוא הרווח שהחברה תגרוף בסופו של דבר, אף לא חברה אחת רוצה לעמוד בהפסד.

דוד טל: אם ייווצר מצב שאנשים, לא משנה מאיזה מיגזר, ילכו לחברות ביטוח והן, בגלל סיכונים כלכליים, לא יהיו מוכנות לבטחם, בסופו של דבר כולם ייזרקו ל"פול" והמשמעות של זה היא שכולם ישלמו הרבה יותר ממה שצריך להיות.

דוד טל: מה שנעשה פה כרגע זו עלייה מדורגת, מפני שאם היו לוקחים את המחיר האמיתי של האופנועים, העלייה היתה צריכה להיות חדה ותלולה מאוד.

דוד טל: כרגע העלייה היא גדולה יחסית לכל האחרים, אבל היא לא מבטאת את כל העלייה שבאמת היתה צריכה להיות, ואנחנו עדיין נמצאים בניסיון לאזן בצורה כזו או אחרת, כאשר צריך לזכור שבעוד שנתיים תיכנס התחרות במלואה.

אבשלום וילן: לא הבנתי.

אבשלום וילן: אתה אומר שה-37% של האופנועים זו לא העלייה הריאלית המתבקשת והלכו פה לקראת האופנועים?

ציפי סמט: הלכו הרבה מאוד לקראתם.

דוד טל: כידוע לכם היו כמה ישיבות של הוועדה המשותפת שהתפוצצו רק בגלל שאני טענתי - ואני סבור שזה נכון עד היום - שחסרים הרבה מאוד נתונים, ואני מניח שבמשך השנתיים הקרובות ייאספו עוד הרבה נתונים בשיתוף פעולה עם חברות הביטוח, דבר שלא נעשה עד היום ואני מקווה שייעשה בעתיד.

דוד טל: אתמול הקדשתי שעה וחצי לציפי סמט ולאנשי האוצר, והבנתי מהם שיש שיתוף פעולה וזה מבורך, מפני שכל הנושא של הנתונים מאוד-מאוד חשוב כדי לקבוע את כל הפרמטרים בכל תחום ותחום.

דוד טל: התעריף של האופנועים היום עדיין לא מבטא את כל הסיכון שגלום בהם.

דוד טל: ואף אחד מאיתנו לא רוצה שלא רק אופנועים, אלא גם טרקטורים וכלי רכב כאלה ואחרים, בלית ברירה ייזרקו ל"פול" וישלמו שם 25% מעבר לתעריפים.

דוד טל: יש שאלות טובות מאוד שהועלו על-ידי חברים, אני חושב שהם זכאים לקבל תשובות והם יקבלו תשובות.

דוד טל: אבל בסך הכל, ממה שראיתי אתמול - -

אבשלום וילן: לא ענית לי.

אבשלום וילן: לגבי האופנועים אמרת שהלכתם בצורה מודרגת עקב הלחץ והמשמעויות.

אבשלום וילן: את התעריף של הטרקטורים העלו ב-100% (העלאה מ-583 ל-1,143 ₪) ולא היה לחץ, אז זה לגיטימי?

דוד טל: אני לא הייתי בין אלה שערכו את התחשיבים מי ישלם כמה.

דוד טל: מה שהובא אליי אתמול זה מה שמונח לפניכם, ועל זה דנו.

דוד טל: זכותו של כל חבר כנסת לקבל את התשובות על השאלות שהוא שואל, ואני מניח שלאוצר יש תשובות.

דוד טל: באופן כללי, רבותיי, התקנות שמונחות לפניכם היום - אני לא רואה בהן שום דבר חריג.

דוד טל: נציגי האופנועים יאמרו את דברם וכדאי להתייחס לזה, לראות אם יש מקום קצת למתן את העליות, אבל מעבר לכך אני חושב שאפשר להצביע בעד התקנות הללו.

אבשלום וילן: תודה.

אבשלום וילן: חבר הכנסת אליעזר כהן ואחרי כן חבר הכנסת יצחק כהן.

אליעזר כהן: אני באמת מתאפק ורוצה להיכנס לנושא באווירה של היושב ראש הקודם, אלי גולדשמידט, שהישרה על הוועדה הזו דיונים ברמה מצויינת.

אליעזר כהן: על אף שחבר הכנסת טל שהוביל בשבילנו את הנושא עם הגב' סמט התחילו בוויכוחים, הם בסופו של דבר הביאו את כל הצוות, במיוחד את האוצר ואת חברות הביטוח, להבנות ולהסכמים.

אליעזר כהן: אבל עדיין יש שתי נקודות שאני רוצה לעמוד עליהן הבוקר.

אליעזר כהן: ואני לא מדבר כאן כחבר כנסת, אני מדבר כאן כאזרח צרכן, אופנוען.

אליעזר כהן: קודם כל, תודה רבה גדולה לדוד טל ולגב' סמט שהובילו והתחשבו ושמעו אותנו והקשיבו לנו, ואני מבקש שיקשיבו לשני הנציגים המוסמכים של הענף, כל אחד מומחה במקצועו, בביטוח ובשוק האופנועים, מפני שזה הענף היחיד שלא שמעו אותו עד הסוף ועדיין יש איתו התחשבנויות.

אליעזר כהן: הגב' סמט שמעה אותם אתמול וזה מתנהל באווירה טובה וברוח טובה, ואני מבקש שזה יימשך עד הסוף.

אליעזר כהן: חבל שחבר הכנסת שמחון יצא כי הוא בסוף יסכם את כל העניין, אני מבקש שתמסור לו את דבריי כי אני עוד מעט נאלץ לעבור לוועדה אחרת.

ציפי סמט: זה נכון.

אפי אושעיה: זה גם כתוב בטבלה.

אליעזר כהן: זה פשוט לא ייתכן ואני אגיד לכם למה.

אליעזר כהן: אני - touch wood - חוץ מהתאונה הראשונה והאחרונה שלי, כך אני מקווה, שהיתה כשיצאתי מהכנסת בכביש המצ'וקמק שלנו בדרך צפונה, כאשר נהג שיצא ועשה סיבוב פרסה על קו לבן הפיל אותי מהאופנוע, אני עוד לא עשיתי תאונה.

אליעזר כהן: אני מאלה שהמצב שלהם הוא לא רע בהסכמים החדשים.

אליעזר כהן: אבל רוב האופנוענים, שהם עשרות אלפי משתמשים, אלה צעירים בגיל שעוד אין להם כסף בכיס והולכים לקרוע להם את הכיס.

אליעזר כהן: אלה חבר'ה שלא יעמדו בזה.

אליעזר כהן: אני יודע על הרבה מאוד אופנועים שהולכים להעמיד את האופנוע, ואני לא יכול לבוא אל חברות הביטוח כי חברות הביטוח חלוקות בנושא הזה, אנחנו ה-trouble makers שלהן.

אליעזר כהן: אני מבקש מהאוצר, מחבר הכנסת דוד טל שעזר לנו עד עכשיו ומחבר הכנסת שמחון להקשיב למקצוענים של העסק הזה.

אליעזר כהן: תלכו לקראתם, מפני שאני יודע על אלפי אופנוענים שיעמידו את האופנוע, ולחלק מהם זו הפרנסה של החיים שלהם.

אליעזר כהן: הנקודה השנייה, אני יודע שאנחנו, האופנוענים, נחשבים במידה מסויימת לקהל מוזר.

אליעזר כהן: תתחילו להינתק מהעניין הזה.

אליעזר כהן: אני משתתף בתחרויות של רכב דו-גלגלי, זה ספורט נפלא.

אליעזר כהן: חבר הכנסת טל, אני רוצה להגיד לך שהכל חיובי שם, אני אזמין אותך לבקר פעם בתחרות כזאת, תראה שזה נטול תאונות, הם עושים את זה ברמה מקצועית יוצאת מן הכלל.

אליעזר כהן: תפסיקו להתייחס אל הענף הזה כאל weirdoes, זה ענף רציני של רכב שמפרנס את בעליו, של רכב שמסיע את בעליו, של רכב שעושה ספורט, תתחילו להתייחס לענף הזה ברצינות.

אליעזר כהן: את כל השאר, את הפרטים ואת הטבלאות, אני משאיר למקצוענים, הם עושים את זה יותר טוב ממני.

יעקב ליצמן: האם אחוז התאונות באופנועים הוא יותר מאשר במכוניות רגילות?

אבשלום וילן: הרי יש להם חשבון מאוד מתוחכם.

אבשלום וילן: ככל שמעלים את הביטוח על האופנועים, מספר האופנוענים יורד ואז גם הרכבים של חברה קדישא הם פחות מועסקים ואפשר להוזיל את הביטוח שלהם.

אליעזר כהן: אני מכיר את כל הבדיחות על אופנוענים ואני רוצה לסיים במשפט הבא: כשהתחילה הרפורמה יצאנו בתרועה גדולה, כמעט כמו ברפורמה הכלכלית הגדולה - יצאנו בתרועה רמה וגדולה שהולכים להוריד לנו את המחירים והולכים להיטיב עם העם.

אליעזר כהן: זה התחיל במינוס 15 ועבר למינוס 10, ולאט-לאט זה עלה לפלוס 5, לפלוס 15.

אליעזר כהן: היום ריאלית הביטוח שלי עולה ביותר מ-30 אחוז.

אליעזר כהן: חבר'ה, מה אתכם?

אליעזר כהן: אתם מוכרחים להקשיב למספרים ולהתחשב בהם.

אפי אושעיה: אחרי שהתחיל הדיון הבנתי שהנושא הזה נדון בהרבה ישיבות בוועדה המשותפת, בזמן שלא הייתי חבר כנסת.

אפי אושעיה: יש לי הרבה שאלות, בגדול תפיסת העולם הבסיסית שמובילה לתקנות הללו לא נראית לי משום שלא הכל כלכלי, יש גם שיקולים אחרים.

אפי אושעיה: אבל אני אמנע בישיבה משום שזה לא נכון מצידי וגם לא הוגן לבוא ברגע האחרון ולהתנגד למהלכים שנדונו כל כך הרבה פעמים, לפחות על פי העדות שלכם, בצורה רצינית.

אפי אושעיה: תודה.

אבשלום וילן: האם אנשי חברות הביטוח רוצים להתייחס?

אבשלום וילן: מר קפלן, יושב ראש איגוד חברות הביטוח, בבקשה.

אביגדור קפלן: אנחנו לא יזמנו את הרפורמה, היוזמה באה מצד האוצר, היו על זה המון דיונים, המון נושאים מקצועיים נבחנו לעומק, הגענו למסמך הבנות שקיבל גושפנקה בחקיקה, אנחנו חושבים שהתקנות שמונחות היום לאישור תואמות את הסיכומים שהיו איתנו וממליצים לאשר אותן.

אפי אושעיה: זה חשוד שחברות הביטוח בעד.

אבשלום וילן: נציג האופנועים, גדי אבירם, בבקשה.

גדי אבירם: אני הופעתי בדיון הקודם, אני מייצג את היבואנים.

גדי אבירם: בראש ובראשונה אני רוצה להעיר את תשומת ליבו של הפורום רק לנושא אחד.

גדי אבירם: יש פה הרבה סקטורים של תחום הרכב המנועי, ומי שמייצג את הרכב הדו-כלכלי נמצא פה בכל הדיונים, גם הפורמליים וגם הלא פורמליים.

גדי אבירם: אני חושב שזה כשלעצמו מעיד עד כמה המספרים הם מסוכנים לקיומנו.

גדי אבירם: מכאן אני רוצה להתחיל, כי בנושא החשבונאי והכלכלי כולנו יודעים לעשות חשבון טוב וכולנו מקבלים מספרים ונתונים - גם מהאוצר וגם נתונים שלנו לגבי מעורבות כזו או אחרת בתאונות, כן צולב, לא צולב וכו'.

גדי אבירם: אני רוצה להעיר את תשומת ליבו של הפורום לשני דברים.

גדי אבירם: מונח לפניי העיתון של אתמול ואני מאוד שמח על האינפורמציה שמופיעה בו.

גדי אבירם: הציבור, ובוודאי הציבור שלנו, שקורא את זה מאוד מבסוט ממה שהוא רואה.

גדי אבירם: העלייה של האופנועים מדברת פה על סדר גודל של 4%-5%.

גדי אבירם: אין שום איזכור בכלל לעלייה של 37%.

דוד טל: יש שם איזכור של עשרות אחוזים.

אבשלום וילן: פה זה דיון של ועדת כנסת, אנחנו לא דנים בעיתונות.

ציפי סמט: אנחנו מאוד מצטערים, אנחנו לא יכולים לקחת אחריות על מה שכתוב בעיתון.

גדי אבירם: זה נכון, רבותיי, אבל כדי להכין את שיעורי הבית לישיבה הזאת לקחתי גם את הנייר שהופיע כאן אתמול.

גדי אבירם: בנייר שהופיע אתמול, שעל בסיסו היינו צריכים להתכונן, בטבלה מספר 2 שבה מצויינים דמי הביטוח השנתיים לאופנועים מצויין מספר שונה מהמספר שמופיע כאן היום בנייר של סמדר אלחנני.

גדי אבירם: השינוי הוא תוספת של 25%.

אבשלום וילן: הנקודה ברורה.

ציפי סמט: אני רוצה להוסיף בקצרה לעניין של האופנוענים.

ציפי סמט: ההעלאה של 8% שמופיעה בתקנות לא מתייחסת להעלאה שתושת על האופנוענים כתוצאה מזה שהם יקנו את הביטוח שלהם ב"פול".

ציפי סמט: גם היום האופנוענים כולם נמצאים ב"פול", אבל בעבר נעשה עבורם הסדר מיוחד והם לא שילמו את התוספת של 25%, קראו לסידור הזה בשם "הפול" אבל זה היה סידור וולונטרי.

ציפי סמט: הסידור הזה מתפרק עכשיו וכמו בעבר, מאחר שהאופנוענים ימשיכו לשלם מחיר נמוך בהרבה מהסיכון שגלום בהם וממה שחברות הביטוח בסופו של דבר משלמות כפיצויים, כולם בוודאי יגיעו ל"פול" ואנחנו הבאנו את זה בחשבון.

ציפי סמט: לכן העלינו כאן רק ב-8% וה-25% הנוספים יבואו מה"פול".

ציפי סמט: אין לנו בעיה להעלות את התעריף בתוך התקנות בכל האחוזים, אבל אני חושבת שהלכנו כאן לקראת האופנוענים, משום שלא רצינו שבסך הכל העלייה שלהם תעלה על סביבות ה-35% כי אנחנו בהחלט התחשבנו באופנוענים כפי שנאמר כאן קודם.

ציפי סמט: העלות של הביטוח שלהם היא גבוהה הרבה יותר, ואתם מכירים את הנתונים, אבל אנחנו יודעים שהאופנוענים הם הרבה יותר פגיעים מאשר נוסעים ברכבים אחרים.

ציפי סמט: זאת אומרת, כאשר קורית תאונה בינם לבין כלי רכב ארבעה גלגלי או רכב כבד, בדרך כלל גם אם האופנוען לא אשם הוא זה שנפגע בעוד שנהג הרכב השני כמעט ולא נפגע.

ציפי סמט: לכן המבטח של הנהג השני פטור מתשלומים, בעוד שהמבטח של האופנוען נושא בעלות כבדה.

ציפי סמט: אנחנו מביאים את זה בחשבון, ולכן התחלנו להפעיל הסכמי חצייה, זאת אומרת שבמקרים של תאונות מהסוג הזה המבוטח בעל הרכב ישלם מחצית מהנזק של האופנוען.

ציפי סמט: אנחנו נבחן את הדברים האלה, נבחן פתרונות נוספים כלכליים אמיתיים שגם אתם מביאים אלינו, שיביאו להוזלת הביטוח לאופנוענים כדי שהוא יהיה בגדר הסביר ולא יהיה פרוהיביטיבי.

ציפי סמט: זאת הסיבה שבשלב הזה אנחנו העלינו את הביטוח בצורה מתונה מאוד בהשוואה לעלות האמיתית שלו, כאשר אנחנו מוסיפים לזה הסדרי חצייה ונמשיך לבדוק פתרונות נוספים בהמשך כדי שהעניין הזה יוסדר בצורה הוגנת ונכונה.

אבשלום וילן: ידין ענתבי מאגף שוק ההון, אתה רצית להעיר לגבי הטרקטורים.

ידין ענתבי: אני רוצה להעיר לגבי הטרקטורים וזה מתקשר גם לאופנועים.

ידין ענתבי: נכון שצריך להסתכל על האחוזים אבל לא פחות חשוב מזה להסתכל על סכומי הכסף עצמם.

ידין ענתבי: ההתייקרות המקסימלית בכסף לאופנועים עומדת על 720 שקלים פר אופנוע.

גדי אבירם: לא כולל 19% שצריך להוסיף על זה.

ידין ענתבי: שיעור ההכנסות לא השתנה.

גדי אבירם: אבל אני יודע שכשזה עולה, האחוזים עולים למעלה.

אבשלום וילן: גדי אבירם, אני מבקש לקיים דיון מסודר.

אבשלום וילן: תן לנציג האוצר להסביר, הוא תמיד יוכיח שאתה לא משלם כלום.

אבשלום וילן: זה תפקידו.

ידין ענתבי: ביקשת השוואה לטרקטורים.

ידין ענתבי: המחיר של האופנועים עולה ב-720 שקלים.

ידין ענתבי: דרך אגב, המחיר של האופנועים היה צריך להיות מוכפל, והקטימה של ה-35% היא רחוקה בהרבה ממה שהאופנועים היו צריכים שלם.

ידין ענתבי: מי שמסבסד היום את האופנועים זה כל שאר הציבור הישראלי.

ידין ענתבי: כלומר, אנחנו גובים עוד כסף מכל מבוטח בישראל כדי לסבסד את ההפרש הזה.

אבשלום וילן: סמדר אלחנני ואחרי כן אנה שניידר.

סמדר אלחנני: מכיוון שהנתונים של האוצר הגיעו באיחור, חלק מהחישובים לא הספקתי לעשות.

סמדר אלחנני: על פי החישוב של ממוצע משוקלל שעשיתי עכשיו, בלי כלי הרכב המיוחדים, העלייה היא 6.5%.

יואב ענתבי: אלו נתונים חסרים.

יואב ענתבי: צריך לקחת את כל המספרים.

ציפי סמט: יש שם חידודים יותר גדולים.

ציפי סמט: זה מחושב על הגרוש.

ידין ענתבי: ההעלאה של התעריף בממוצע במדינת ישראל, תעריף הסיכון על כל כלי הרכב, היא 4.5%.

ידין ענתבי: סמדר אלחנני, נשב איתך ונראה לך את זה על האגורה.

סמדר אלחנני: אני אראה לכם את הנתונים ואעשה ממוצע משוקלל בלי הרכבים המיוחדים.

ציפי סמט: נביא לך את הנתונים הרחבים יותר של העלויות.

אבשלום וילן: עו"ד אנה שניידר, היועצת המשפטית של הוועדה, בבקשה.

אנה שניידר: לפני שהוועדה מצביעה, יש מספר תיקונים טכניים, וסמדר אישרה לי שזה טכני כי מדובר בשינויים קלים במספרים ורציתי לציין אותם לפרוטוקול.

אנה שניידר: בתקנה 3 בעמוד 2, במקום "בתוספת של 0.547", צריך להיות 0.577.

אנה שניידר: בפיסקה (1) באותה תקנה, במקום "סכום השווה ל-26.74" צריך להיות 26.77, ובמקום "18 אחוזים" צריך להיות 18.1 אחוזים.

אנה שניידר: בתקנה 7 יש טעות הדפסה, צריך למחוק את המילה "והן".

אנה שניידר: בתוספת, בפרט 6 - סחר בכלי רכב - בהערה מספר 1 ייאמר "בפוליסה המוצאת לשימוש יותר מנהג אחד הנקוב בשם, או יותר משלט מסחרי אחד, תוספת 50% בעד כל נהג או כל שלט".

אנה שניידר: בהערה 3 ייאמר "תוספת 20% בעד נהיגת אדם נוסף, לצרכי תצוגה, בליווי אדם המורשה לנהוג".

אנה שניידר: נקודה.

אנה שניידר: המילים "יש להכפיל" וכו' יימחקו.

אבשלום וילן: אני מבין שאלו תיקונים טכניים.

אבשלום וילן: עכשיו אני רוצה לשאול את נציג האוצר האם נוכל לקבל את הנייר איך הגעתם להכפלת הביטוח של הטרקטורים.

ידין ענתבי: התעריפים האלה מתבססים על העבודה הכי מקיפה שנעשתה בענף הזה על פרמיית הסיכון בענף ביטוח רכב חובה.

ידין ענתבי: העבודה הזאת נעשתה על-ידי אקטואר ששמו סטיוארט קוץ, הוא קיבל הרבה כסף על זה.

ידין ענתבי: זו פעם ראשונה שעשו עבודה כזאת.

אבשלום וילן: עד עכשיו לא נתת לי ארגומנט אחד.

ידין ענתבי: אחרי שהוא עשה את העבודה הזאת, היא נבדקה פעם נוספת על-ידי ארגון ה-ISO, שהוא מאגר המידע בישראל.

ידין ענתבי: התוספת על טרקטורים מבטאת את העלות האמיתית שהטרקטורים צריכים לשלם.

אבשלום וילן: לא זה מה ששאלתי.

אבשלום וילן: שאלתי אם אני יכול, לא כרגע, לראות את הסטטיסטיקה על 19,600 ולהבין איך הגעת להכפלת המחיר.

אבשלום וילן: אני מציע שאנחנו נאשר את התקנות, אני לא רוצה לנצל את זמניותי כיושב ראש, אבל אני מודה שלא קיבלתי תשובות גם לשאלות שהועלו בנייר העמדה של היועצת הכלכלית סמדר אלחנני וגם לשאלות שנשאלו פה איך הגעתם להתייקרות.

אבשלום וילן: אני בהחלט מבין את השיטה ואת הנוהל, זה אושר ואני בעד, רק נראה לי שבהזדמנות זאת תפסו פה טרמפ של עיגולי פינות.

אבשלום וילן: יכול להיות שזו רק תחושה והיא איננה מבוססת, ולכן אני מעמיד את ההצעה להצבעה בהליך מסודר, הוועדה בראשות דוד טל עבדה על כך חודשים ארוכים וזה מה שהגעתם אליו.

אבשלום וילן: עם זאת אני מבקש התניה אחת, לא כנגד אישור התקנות - -

דוד טל: אנחנו לא הגענו לתקנות.

דוד טל: התקנות הן של משרד האוצר.

דוד טל: אנחנו הגענו לרפורמה.

אבשלום וילן: אתם הגעתם לכל המדיניות והכללים והרפורמה, שעל בסיסה אחרי כן הותקנו התקנות.

אבשלום וילן: בנושא הטרקטורים אני מבקש לראות פה בוועדה את החישובים, שנקבל את זה בצורה מסודרת, ואם המספרים האלה לא יעמדו במבחן ההיגיון, את הקטע הזה נביא עד אפריל לדיון נוסף.

אבשלום וילן: אם כך, אנחנו מאשרים הכל, כולל הטרקטורים.

אבשלום וילן: מי בעד אישור התקנות, ירים את ידו.

אבשלום וילן: בעד אישור התקנות - 4

אבשלום וילן: נמנעים - 1

אבשלום וילן: התקנות אושרו.

אבשלום וילן: תודה רבה.

אבשלום וילן: שינויים בין סעיפים בתקציב לשנת 2000 (פנייה מס' 445-447 - רפא"ל) - רוויזיה

שלום שמחון: האם יש פה מישהו מהאוצר שיכול לדבר על הבקשה התקציבית של רפא"ל?

יצחק כהן: את המעשה הם עשו.

יצחק כהן: הם רוצים שהוועדה הזאת תאשר את הבקשה כחותמת גומי.

יעקב ליצמן: את הרביזיה אני ביקשתי.

חיים כץ: לצערי - ואני לא נכנס להסכם עכשיו, כמה הוא גדול וכמה הוא לא טוב או כן טוב - האוצר דילג על ועדת הכספים, הן באישור ההסכם ובוודאי בהעברת הכספים.

חיים כץ: זה כבר דיון שלישי או רביעי שאנחנו מגיעים להצבעה ושולחים את האוצר לסייר עם העובדים.

חיים כץ: מאחר והאוצר מעביר כספים לעובדים מידי חודש, אז הוא לא מתייחס לשאר העובדים.

חיים כץ: אנחנו מבקשים שהוועדה תיתן לאוצר עוד זמן לסיים את ההסכם עם העובדים.

חיים כץ: לא להצביע, אבל למנוע מהאוצר להעביר את הכספים בסוף החודש הזה למדורגי המחקר.

חיים כץ: אם הם יעבירו את הכספים, אז הם ימשיכו לשטות בוועדה הזאת עוד חודשים רבים.

חיים כץ: הם לא ממהרים לשום מקום.

חיים כץ: ביום שהם יידעו שהם לא יכולים להעביר את הכסף להסכם שלא אושר - ולא מדובר על 200,000 שקל - הם יסיימו את ההסכם עם העובדים ואז "נאכל" את ההסכם, על אף שהוא גרוע.

יצחק כהן: אני רוצה לשאול את הוועדה שאלה לפרוטוקול.

יצחק כהן: האם המהלך שהאוצר עשה הוא חוקי?

יעקב ליצמן: נציג האוצר הסביר את זה.

חיים כץ: שזה לא חוקי.

יצחק כהן: אני מבקש להעביר את הנושא לוועדה לענייני ביקורת המדינה.

יצחק כהן: גברת אנה שניידר, שאלתי שאלה לפרוטוקול: האם המהלך הזה שהאוצר עשה בנוגע לרפא"ל הוא מהלך חוקי?

יצחק כהן: או שהוא בא לוועדה לאשר תהליך שהוא היה אמור לאשר אותו עוד לפני שהוא ביצע אותו?

אנה שניידר: הוא לא היה צריך לבוא לוועדה לקבל אישור על התהליך.

אנה שניידר: הוא בא לוועדה כדי שהוועדה תאשר את הביצוע הכספי.

יצחק כהן: זה במהלך הרגיל.

יצחק כהן: אבל כפי שאני מבין, הוא לא קיבל אישור וביצע את המהלך.

אנה שניידר: זה בעיה.

אנה שניידר: אם הוא ביצע לפני קבלת אישור אז למעשה הוא מגיע לוועדה לאישור בדיעבד, שהוא לא תקין.

יצחק כהן: זה לא תקין.

יצחק כהן: אני מבקש לא לאשר את זה.

יעקב ליצמן: הייתי רוצה לדעת מי הוזמן היום ומי לא בא.

שלום שמחון: מאחר ועל סדר היום יש רוויזיה - בסך הכל היינו צריכים להצביע על רוויזיה, בעד או נגד.

אמנון כהן: אבל התנינו את ההצבעה.

שלום שמחון: הוא שאל מי הוזמן.

שלום שמחון: אני מניח שאף אחד לא הוזמן.

יעקב ליצמן: אני לא בטוח.

יעקב ליצמן: עד כמה שידוע לי, עד היום כשדנו - - -

שלום שמחון: מי הזמין את האנשים הנוכחים פה?

שלום שמחון: חבר הכנסת חיים כץ?

יעקב ליצמן: אני לא מדבר על הוועד של עובדי רפא"ל אלא על האוצר.

חיים כץ: גם ברוויזיות הקודמות האוצר הגיע.

יעקב ליצמן: הרי הכסף הועבר.

יעקב ליצמן: לא הבנתי בדיוק מה שחבר הכנסת חיים כץ הסביר, כשהוא ביקש לא להעביר עכשיו.

יעקב ליצמן: לא הבנתי על איזה כסף אתה מדבר - -

חיים כץ: הוא מועבר מידי חודש בחודשו.

יעקב ליצמן: - - אבל בכל אופן, אני תומך לא להעביר כלום.

יצחק כהן: לא לאשר כלום.

שלום שמחון: יסלחו לי העובדים שבאו מרחוק אבל מאחר ועל סדר היום של הוועדה עמדה רוויזיה, אנחנו לא נקיים היום את הרוויזיה.

שלום שמחון: הרוויזיה תתקיים בעוד שבועיים, בהנחה שחבר הכנסת מאיר שטרית יהיה בינתיים שר אוצר ועד אז הוא יסיים את העניין הזה של רפא"ל.

שלום שמחון: תודה רבה.

קריאה: הנה, נציג האוצר בכל זאת הגיע.

שלום שמחון: אנחנו לא מקיימים היום את הרוויזיה.

שלום שמחון: אנחנו מאפשרים לכם לגמור את העניין בתוך שבועיים ימים.

שלום שמחון: חליפין בין מדינת ישראל, רשות הפיתוח לקרן קיימת לישראל - כאוכב

אנה שניידר: רציתי להעיר מספר הערות כלליות משפטיות לגבי הנושא הזה.

אנה שניידר: זה מתקשר לדיון שהיה אתמול באשר לעיגון זכויות החקלאים בקרקע.

אנה שניידר: רציתי להבהיר פעם נוספת את הנושא מהפן המשפטי.

בחוק-יסוד: בחוק מקרקעי ישראל, שעכשיו אנחנו דנים בו, ישנו סעיף 2 שמפרט על אלו סוגי עסקאות סעיף 1 לחוק-היסוד לא יחול, וביניהן סעיף 2(6): "העברת בעלות במקרקעי ישראל בין המדינה, רשות הפיתוח לקרן הקיימת לישראל", בינן לבין עצמן.

בחוק-יסוד: זה בעצם מה שמבקשים כאן היום מהוועדה לאשר.

בחוק-יסוד: אתמול בישיבה עלתה טענה שחוק עיגון זכויות החקלאים בקרקע בעצם פוגע בחוק-יסוד: מקרקעי ישראל.

בחוק-יסוד: סעיף 2 בחוק מקרקעי ישראל בעצם מאפשר את זה.

יעקב ליצמן: האם זו התשובה ליועץ המשפטי לממשלה?

אנה שניידר: כן.

אנה שניידר: עניתי על זה גם בתסקיר שלי.

אנה שניידר: לדעתי כאשר כתוב שאפשר בעצם סוגי מקרקעין וסוגי עסקאות להוציא מסעיף 1 על-ידי חקיקה, אפשר לעשות את זה כמו שעשו את זה כאן, לגבי עסקאות עליהן אנחנו מדברים עכשיו, בחוק אחר, שלא רק מהווה תיקון לחוק מקרקעי ישראל.

שלום שמחון: חבל שחבר הכנסת מאיר שטרית לא הקשיב למה שאמרת.

שלום שמחון: היועץ המשפטי לממשלה אמר אתמול שלא ניתן לעשות את זה, ופתאום עכשיו מתברר שזה כן אפשרי.

מאיר שטרית: מה שמוצע בפנינו, החלפת קרקעות, זה מותר.

אנה שניידר: הוא אמר שבחוק עיגון זכויות החקלאים בקרקע אי אפשר לעשות, וזה משהו אחר.

פרומה סידס: העסקה הזאת היא עסקה לפי סעיף 2(6) לחוק מקרקעי ישראל ולכן אנחנו באים לפה.

פרומה סידס: אנחנו מעבירים פה חלקות בקרקע בין קרן קיימת לישראל למדינת ישראל ורשות הפיתוח על מנת שנוכל לשווק את זה לתושבים, כי לא ניתן לשווק קרקעות של קרן קיימת לישראל לתושבים.

פרומה סידס: התמורה שרשות הפיתוח והמדינה מעבירות לקרן הקיימת לישראל היא חלקי חלקות שדרושות לקרן הקיימת לישראל למלא התחייבות שלה כלפי צד שלישי.

שלום שמחון: האם מישהו רוצה להתייחס?

מאיר שטרית: אני בעד.

מאיר שטרית: זה נעשה לפי הערכת שמאי ואין כל בעיה.

שלום שמחון: עסקה לפי סעיף 2(6) לחוק מקרקעי ישראל תש"ך-1960, חליפין בין מדינת ישראל, רשות הפיתוח לקרן קיימת לישראל - כאוכב - מאושרת פה אחד.

שלום שמחון: אין מתנגדים ואין נמנעים.

שלום שמחון: תודה רבה.

סמדר אלחנני: זה כבר היה פעם בוועדה וחבר הכנסת פריצקי התנגד.

סמדר אלחנני: הוא כרגע לא נוכח.

יצחק כהן: אם הוא התנגד, אני בעד.

דני מעיין: לפי המידע שבידינו הוא לא התנגד.

דני מעיין: הוא הציע לדון דיון רחב ועמוק על חליפין.

יעל ייטב: בעצם אנחנו מבקשים פה תיקון טכני של הארכת תוקף התקנות.

יעל ייטב: מידי שנה בשנה אנחנו מביאים את התקנות ומבקשים את הארכתן בשנה נוספת.

יעל ייטב: כך עשינו גם השנה.

מאיר שטרית: למה אתם לא מבקשים ישר הארכה ל-5 שנים ופוטרים אותנו מהצורך לדון בזה מחדש?

יעל ייטב: מידי שנה אנחנו בודקים את כל הנושאים האלה, גם מבחינה תקציבית.

יעל ייטב: השאלה הזאת עלתה גם בדיון הקודם וגם אז אמרתי שאחת הסוגיות שרצינו לבדוק השנה היא למשל ההשפעות של חוק הקולנוע.

יעל ייטב: חוקק חוק הקולנוע שבמסגרתו ניתן תקצוב ישיר לענף הקולנוע ואז שקלנו האם נכון לתת גם את ההטבה הזאת.

מאיר שטרית: האם ההטבה יכולה להיות כפולה?

מאיר שטרית: האם משקיע יכול לקבל גם מענק וגם תקצוב ישיר?

יעל ייטב: לאותו סרט - עקרונית יכול להיות, כי זה למשקיעים.

יעל ייטב: התקצוב הישיר ניתן לסרט עצמו אבל עקרונית תיאורטית יכול להיות שמשקיעים בסרטים דרך שותפות יקבלו גם הוצאות במישור שלהם, אבל זה לא לאותו אדם.

יעל ייטב: אנחנו לא מגיעים להטבה כפולה.

יעל ייטב: זה יכול להיות עקרונית לאותו פרוייקט.

יעל ייטב: השנה שקלנו את זה והחלטנו בכל זאת לבקש ארכה.

יעל ייטב: אני מניחה שאם נרצה לבצע איזה רפורמה בענייני המסים, אנחנו נדון גם בזה.

מאיר שטרית: מה ההקלות היום?

יעל ייטב: המבנה הוא כמו בשוק --- ולכן המשקיעים רשאים לקזז את ההשקעות שלהם כנגד הכנסות אחרות שיש להם.

עמרי מרון: זה דחיית מס בעצם.

מאיר שטרית: כלומר זה לא הפסדים.

מאיר שטרית: הם מקזזים את ההשקעות שלהם מההכנסות.

יעל ייטב: אם יש להם הפסדים.

מאיר שטרית: ואם יש רווח?

יעל ייטב: אם יש להם רווח אז הם משלמים על זה מס מלא.

מאיר שטרית: אז מה החשש?

מאיר שטרית: למה לא להאריך את זה ל-5 שנים?

מאיר שטרית: אני לא מבין מה יכול לקרות.

מאיר שטרית: שיעבירו את הוליווד לפה?

יעל ייטב: אנחנו רוצים לראות אם לא נעשה בזה שימוש לרעה.

שלום שמחון: הם יחזרו עוד מעט בחזרה.

איתן אבן: נקבל אותם בזרועות פתוחות, אני בטוח.

איתן אבן: חוק הקולנוע באמת הפריש תקציב יפה וניכר לטובת הקולנוע אבל זה רק למוסדות, רק לגופים ציבוריים, ולא לאנשים פרטיים.

איתן אבן: אנשים פרטיים, שאנחנו רוצים לשמור אותם כמשקיעים בענף, שיעבדו מולנו, בורחים במידה ואין להם איזה הטבה.

איתן אבן: אנחנו זקוקים להטבות האלה כדי לשמור עליהם ולעשות סרטים.

עמרי מרון: כל מה שאנחנו מבקשים הוא להאריך את זה בשלב הזה, עד שיבוא משהו אחר.

שלום שמחון: הצבעה על תקנות מס הכנסה (ניכויים מהכנסות משקיעים בסרט הישראלי) (תיקון), התשס"א-2001 בעד - כולם אין מתנגדים אין נמנעים התקנות נתקבלו.

שלום שמחון: תודה.

שלום שמחון: התקנות אושרו.

שלום שמחון: צו מס הכנסה (קביעת תשלומים בעד שירותים או נכסים כהכנסה) (תיקון), התשס"א-2001

שלום שמחון: הנושא הבא הוא צו מס הכנסה (קביעת תשלומים בעד שירותים או נכסים כהכנסה) (תיקון), התשס"א-2001.

יעל ייטב: גם עם התקנות האלה אנחנו מגיעים לוועדת הכספים מידי שנה בשנה.

יעל ייטב: אנחנו מבקשים כאן עדכון מדדים של התוספות.

יעל ייטב: התוספות קובעות באיזה מחזור מוטלת חובה לנכות במקור על חברות שונות בשל שירותים ונכסים שהם קיבלו.

יעל ייטב: יש פה עדכון מדדים מאוד פשוט, מאוד קטן.

יעל ייטב: זה תיקון טכני ואנחנו מבקשים את אישור הוועדה.

סמדר אלחנני: בכמה עלה המדד?

סמדר אלחנני: זה מפחית את הסכום, נכון?

יעל ייטב: לא.

יעל ייטב: לא הפחתנו.

יעל ייטב: העלינו אותו.

סמדר אלחנני: אבל המדד ירד.

יעל ייטב: זה חל מאוגוסט עד אוגוסט.

מיכל דויטש: ב-100,000.

סמדר אלחנני: זה 2% בערך.

סמדר אלחנני: נכון?

יעל ייטב: אני חושבת שאפילו פחות.

סמדר אלחנני: את מעגלת גם סכומים.

סמדר אלחנני: עיגול הסכומים נותן לך יותר מאשר המדד.

יעל ייטב: בשנה שברה היה 3,900,000.

אפי אושעיה: בטח עיגלתם כלפי מטה, לא למעלה.

אפי אושעיה: נכון?

סמדר אלחנני: מעגלים לפי כללים.

סמדר אלחנני: יש כללים לעיגול.

שלום שמחון: האם יש פה מישהו מאגף המכס?

שלום שמחון: האם את רוצה להתייחס?

אפי אושעיה: האם אפשר לסמוך על כך שהם עיגלו לפי הכללים?

סמדר אלחנני: כן.

שלום שמחון: הצבעה על צו מס הכנסה (קביעת תשלומים בעד שירותים או נכסים כהכנסה) (תיקון), התשס"א-2001 בעד - כולם אין מתנגדים אין נמנעים הצו נתקבל.

שלום שמחון: תודה.

שלום שמחון: הצו אושר.

שלום שמחון: אנחנו עוברים לתקנות הנמלים (תשלומים בעד שירותי סוורות), התשס"א-2001.

פרץ אוריון: אני היועץ המשפטי של רשות הנמלים והרכבות.

פרץ אוריון: זה בעצם תיקון טכני.

פרץ אוריון: בעבודות המטענים, בפריקה ובטעינה בנמלים יש שני סוגי עבודות: סבלות (שנעשית בצד היבשתי) וסוורות (שנעשית בבטן האניה, עד הרציף).

פרץ אוריון: מסיבות היסטוריות שני השירותים האלה, למרות שהם נעשים היום על-ידי רשות הנמלים ועל-ידי אותם עובדים, מכונים אחרת ומקור הגבייה היה שונה.

פרץ אוריון: התקנות האלה נעשות בעקבות ביטול חוק של הכנסת שהיה נקרא "חוק הפיקוח על מצרכים ושירותים 1957".

פרץ אוריון: כתוצאה מכך שנוצר חוק אחר, הבסיס המשפטי לתקנות הקודמות התבטל.

פרץ אוריון: פה אנחנו יוצקים את כל המסכת של התקנות הקודמות לתקנות הקיימות.

מאיר שטרית: אתם משנים בשני הצדדים, גם לסבלות וגם לסוורות?

פרץ אוריון: רק בסוורות.

אנה שניידר: האם יש שינויים בסכומים באותה הזדמנות?

סמדר אלחנני: האם יש שינוי על-פי עליית המדד וכל מיני דברים כאלה?

פרץ אוריון: ללא שום שינוי.

אנה שניידר: אז למה זה בא לכאן ולא לוועדת הכלכלה?

פרץ אוריון: כיוון שבינתיים סעיף 21 לחוק הרשות השתנה וקבעו שכל התעריפים של רשות הנמלים ידונו בוועדת הכספים.

אפי אושעיה: זה רק מערכת של תעריפים?

פרץ אוריון: זה כולל גם את ההגדרות של השירותים, אבל אנחנו לא עשינו שום שינוי, לא בהגדרות ולא בתעריפים ונשארנו נאמנים למקור.

אפי אושעיה: ומה עם המעמד של העובדים הללו?

פרץ אוריון: זה לא קשור בכלל.

פרץ אוריון: זה רק הגבייה.

אנה שניידר: זה רק שינוי משפטי.

אנה שניידר: בגלל שינוי בחקיקה הראשית היה צריך לעגן את זה בתקנות חדשות.

פרץ אוריון: אין שינוי בתעריפים וגם אין שינוי בהגדרת השירותים.

שלום שמחון: האם מישהו רוצה להעיר.

שלום שמחון: הצבעה על תקנות הנמלים (תשלומים בעד שירותי סוורות), התשס"א-2001 בעד - כולם אין מתנגדים אין נמנעים התקנות נתקבלו.

שלום שמחון: תודה.

שלום שמחון: התקנות אושרו.

שלום שמחון: הישיבה נעולה.